คปภ.ดันประกันราคาถูกแตะ1ล้านราย
สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เตรียมบุกขยายฐานลูกค้าประกันภัยราคาถูก หรือไมโครอินชัวรันส์ ปี 2558 ให้ถึง 1 ล้านราย หรือ 1 ล้านกรมธรรม์ จากปี 2557 ที่ทำได้ตามเป้า 7 แสนราย มีการเคลมสินไหมทดแทนประมาณ 12%
13 ม.ค. 2558

สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เตรียมบุกขยายฐานลูกค้าประกันภัยราคาถูก หรือไมโครอินชัวรันส์ ปี 2558 ให้ถึง 1 ล้านราย หรือ 1 ล้านกรมธรรม์ จากปี 2557 ที่ทำได้ตามเป้า 7 แสนราย มีการเคลมสินไหมทดแทนประมาณ 12%
ทั้งนี้ ประเวช องอาจสิทธิกุล เลขาธิการ คปภ. มั่นใจว่าจะทำได้ตามเป้าหมายที่วางไว้ เพราะได้กำหนดกลยุทธ์การกระจายความรู้เรื่องประกันภัยราคาถูกปี 2558 เป็นเชิงรุก เน้นการขายและบริการหลังการขายที่รวดเร็วกว่าทุกๆ ปี
ปัจจุบันไมโครอินชัวรันส์มีทั้งหมด 11 รูปแบบ ครอบคลุมประกันชีวิตที่คุ้มครองสุขภาพ ชดเชยรายได้จากการเข้ารับการรักษา ประกันอุบัติเหตุส่วนบุคคล และประกันสุขภาพ ซึ่งประกันภัย 200 เป็น 1 ใน 11 รูปแบบ และเป็นประกันภัยราคาถูกต้นแบบ ที่ทำให้บริษัทประกันชีวิตและบริษัทประกันภัยพัฒนาประกันภัยราคาถูกในรูปแบบต่างๆ ออกมาตามความต้องการที่หลากหลายของลูกค้า
ประเวช ย้ำว่า คปภ.จะมุ่งเน้นไปที่ประกันภัย 200 เป็นหลัก ส่วนประกันภัยราคาถูกแบบอื่นๆ นั้น ภาคเอกชนต่างมีแผนขยายตลาดด้วยตัวเองอยู่แล้ว โดยจะเน้นการขายให้มากขึ้นในปี 2558 เพราะถือว่าบุคลากรมีความรู้และความพร้อมมากกว่าทุกปี และมีช่องทางการจัดจำหน่ายที่ครอบคลุมเข้าถึงประชาชนทั่วประเทศ ทั้งไปรษณีย์ไทย เคาน์เตอร์เซอร์วิส ธนาคารออมสิน เทสโก้ โลตัส บริษัท ทีคิวเอ็ม โบรกเกอร์ อินชัวรันส์ บริษัท เซ็นทรัลโบรกเกอร์ ที่อยู่ในห้างเซ็นทรัล สาขาบริษัทประกันชีวิตและบริษัทประกันภัยทั่วประเทศ 23 บริษัทที่เข้าร่วมโครงการ
นอกจากนี้ อยู่ระหว่างพัฒนาการให้บริการหลังการขายผ่านช่องทางที่ไม่ใช่บริษัทประกันเพิ่มเติม โดยจะเพิ่มบริการเรียกร้องค่าสินไหมทดแทน (เคลม) และรับค่าสินไหมทดแทนผ่านช่องทางดังกล่าวด้วย จากที่ผ่านมาจะเคลมผ่านบริษัทประกันภัยและบริษัทประกันชีวิตเท่านั้น
ปัจจุบันมีเทสโก้ โลตัส เคาน์เตอร์เซอร์วิส และบริษัท ทีคิวเอ็ม โบรกเกอร์ อินชัวรันส์ ที่แสดงความพร้อมที่จะพัฒนาเป็นจุดรับเรื่องเคลม และจ่ายเคลมให้กับลูกค้า โดยจะรวบรวมเอกสารการเรียกร้องค่าสินไหมทดแทนส่งไปให้บริษัทประกันชีวิตและบริษัทประกันภัย จากนั้นทางบริษัทประกันจะอนุมัติเคลม ซึ่งลูกค้าสามารถไปรับเงินค่าสินไหมจากช่องทางการจำหน่ายดังกล่าวได้ ซึ่งเป็นการอำนวยความสะดวกให้ประชาชน และบริการครบวงจรตั้งแต่การขายถึงขั้นตอนการรับเงิน
รวมทั้งมีแผนจะขอความร่วมมือกับพันธมิตรที่เป็นห้างสรรพสินค้าในการจัดทำประกันภัย 200 ออกมาเป็นบัตรของขวัญ เพื่อให้ประชาชนได้ซื้อเป็นของกำนัลในโอกาสต่างๆ
ขณะที่การให้ความรู้เรื่องประกันภัย 200 ในแต่ละพื้นที่ จะมีการเชิญพาณิชย์จังหวัด ผู้ว่าราชการจังหวัด หอการค้าจังหวัด ประชาชนเข้ามาร่วมฟังสัมมนาด้วย เพื่อขอความร่วมมือจากกลุ่มคนเหล่านี้ช่วยประชาสัมพันธ์ประกันภัยราคาถูกไปยังแวดวงตัวเอง พร้อมกับดึงตัวแทนจำหน่ายเข้าไปเปิดบูธขายในงานสัมมนาด้วย เช่น เคาน์เตอร์เซอร์วิส หรือบริษัทประกันต่างๆ ที่สนใจเข้าร่วมกิจกรรมสัมมนาเผยแพร่ความรู้
“เราจะทำโครงการอาสาสมัครประกันภัยราคาถูกกับยุวชนประกันภัย เพื่อให้เป็นสื่อในการกระจายความรู้ และกระตุ้นเตือนให้ผู้ปกครองเห็นความสำคัญของประกันภัย และเป็นการปลูกฝังเยาวชนให้เห็นความสำคัญของประกันภัยตั้งแต่เด็ก และจะเข้าร่วมในกิจกรรมของธุรกิจอื่นๆ เพื่อนำประกันภัย 200 เข้าไปเผยแพร่ให้กลุ่มเป้าหมายที่เป็นคนละกลุ่มกับลูกค้าของประกันได้รับรู้ เช่นที่ผ่านมาได้เข้าร่วมงานกับ SET in the City ซึ่งเป็นกิจกรรมของตลาดทุน เป็นหนึ่งในกลยุทธ์เชิงรุกที่จะทำอย่างต่อเนื่อง” ประเวช กล่าว
ประกันภัยราคาถูก หรือไมโครอินชัวรันส์ ในช่วงเริ่มต้นอาจจะไม่มีกำไร ต้องอาศัยผู้ซื้อจำนวนมาก แต่เห็นผลทันทีในมุมของการประชาสัมพันธ์ประกันชีวิตและประกันภัย ทำให้ประชาชนหันมาให้ความสนใจประกันชีวิตและประกันภัยในรูปแบบอื่นๆ เพิ่มขึ้น ซึ่งส่งผลดีต่อธุรกิจ และต่อประชาชนผู้มีรายได้น้อยสามารถซื้อความคุ้มครองให้กับครอบครัวและตัวเองได้